RESOLUCIÓN do 15 de xullo de 2011, da Dirección Xeral de Ordenación e Xestión dos Recursos Mariños, pola que se aproba o baremo para a valoración das solicitudes para obter o permiso de explotación para o marisqueo a pé.
Consellería do Mar — III. Outras disposicións — 28/07/2011

O Decreto 425/1993, do 17 de decembro, polo que se refunde a normativa vixente sobre o permiso de explotación para exercer a actividade pesqueira e marisqueira, regula no seu capítulo III o permiso de explotación para marisqueo a pé, que habilita para exercer a actividade nas zonas marítimo-terrestres de libre marisqueo e nas zonas de autorización ou concesión administrativa de acordo coas especificacións contidas nel.
A Orde do 15 de xullo de 2011, pola que se regula o permiso de explotación para o marisqueo a pé, no seu artigo 6 define o procedemento para a obtención do permiso de explotación, determinando que as solicitudes presentadas e que cumpran os requisitos establecidos serán valoradas de acordo cun baremo, que será aprobado pola Dirección Xeral de Ordenación e Xestión dos Recursos Mariños e no cal se terán en conta os criterios establecidos no artigo 8.
Porén, co obxecto de dar cumprimento ao establecido na Orde do 15 de xullo de 2011 e tras a consulta realizada co sector interesado, a Dirección Xeral de Ordenación e Xestión dos Recursos Mariños
Aprobar o baremo para a valoración das solicitudes para obter o permiso de explotación para o marisqueo a pé e que figura como anexo desta resolución.
Contra esta resolución, que non esgota a vía administrativa, poderá interpoñerse recurso de alzada ante a conselleira do Mar, no prazo dun (1) mes desde o día seguinte ao da súa publicación no Diario Oficial de Galicia, de conformidade co disposto nos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Santiago de Compostela, 15 de xullo de 2011.
1. Por ser demandante de emprego.
A puntuación máxima total que se poderá obter nesta epígrafe será de 3 puntos.
Polo tempo transcorrido como desempregado/a, debidamente acreditado e sempre que na actualidade sexa demandante de emprego: 0,25 puntos por mes durante un tempo máximo de 1 ano (inmediatamente anterior á convocatoria).
2. Por formación.
A puntuación máxima total que se poderá obter nesta epígrafe será de 3 puntos.
2.1. Materias para a súa formación profesional: temas relacionados con asociacionismo, habilidades sociais, fórmulas organizativas, xestión nas organizacións sectoriais, lexislación pesqueira e marisqueira, cultivos e xestión das especies propias do marisqueo e pesca en Galicia, así como da súa comercialización:
a) Cursos impartidos pola Consellería do Mar: 0,05 puntos por hora lectiva do curso, ata un máximo de 1 punto/curso. Se non consta o número de horas, cada curso puntuarase con 0,5 puntos.
b) Cursos impartidos por outros organismos públicos: 0,01 puntos por hora lectiva do curso, ata un máximo de 0,5 puntos/curso. Se non consta o número de horas, cada curso puntuarase con 0,25 puntos.
2.2. Materias relacionadas coa prevención de riscos laborais:
a) Cursos de prevención de riscos laborais impartidos pola Consellería do Mar ou por outras entidades/organismos homologados: 0,01 puntos por hora lectiva do curso, ata un máximo de 0,5 puntos/curso. Se non consta o número de horas, cada curso puntuarase con 0,25 puntos.
3. Por estar empadroado nun concello do ámbito das confrarías ou entidades titulares do plan de explotación en que está prevista a incorporación, durante un período mínimo de 1 ano anterior á convocatoria: 4 puntos.
4. En caso de producirse empate na puntuación obtida, resolverase mediante sorteo en presenza das persoas afectadas por tal situación.